Autonomia

**Autonomia** of autodeterminacion, tambe autogobernacion (politico) of independencia moral (individual), ta e libertad y habilidad di un entidad, por ehempel un individuo, organisacion of nacion, pa tuma desicionnan independientemente, sin uzo di forsa aheno. E concepto ta aparece den contextonan politico, huridico, filosofico, medico, moral y psicologico. Tambe ta mira ampliacion di e concepto di autonomia door di su uzo figurativo den tecnologia, fisiologia y arte visual. 

Lo contrario di independencia individual of moral a wordo yama heteronomia door di e filosofo Aleman Immanuel Kant: un falta di libertad di boluntad cu ta para den caminda di desaroyo individual.

## Etimologia
E termino (Hulandes: *autonomie*; Ingles: *autonomy*) ta deriva for di e neologismo (1751) αυτονομία: autonomia < αυτόνομος (1751) autónomos, cu ta nifica "goberna pa su mes leynan", for di e palabranan Griego Antiguo *αυτος* (autos, ‘mes mes’) i νόμος (nomos, ‘ley’).

## Den politica y ley constitucional
Den politica y derecho constitucional, autonomia ta mescos cu autodeterminacion politico: un autoridad independiente pa tuma desicion y pasa legislacion. Tur estado nacional ta, pa definicion, autonomo of soberano. 

Dentro di un estado, e autonomia administrativo di e varios partinan di e pais ta directamente relaciona cu e grado di decentralisacion: mas decentralisa un pais ta, mas autonomo e entidadnan constituyente ta for di e gobierno central. 

Den un estado unitario, tur desicion importante ta wordo tuma den e kapital; por ehempel Francia tradicionalmente tabata un pais cu un gobierno hopi centralisa.

E estado unitario ta contra di e confederacion of federacion di estadonan, manera e ex-Confederacion Aleman, un colaboracion entre estadonan cu a uni den un estado, den cual menos asunto posibel ta wordo regla centralmente. Entre e dos extremonan aki ta situa e estado federal, por ehempel Alemania di awendia. E grado di autonomia di e varios partinan di e pais denter di un estado ta parcialmente relaciona cu su historia, cultura y composicion etnico. Por ehempel, e islanan di Sicilia y Sardinia den Italia tin mas autonomia cu otro regionnan di e pais, cu generalmente ta wordo goberna den un manera mas centralisa.

## Autonomia den Caribe Hulandes
Den cuadro di Caribe Hulandes, autonomia ta referi na e relacion constitucional cu e islanan ta mantene cu Reino Hulandes. E tres pais autonomo denter di Reino, Aruba, Corsou y Sint Maarten, ta gosa di un grado halto di autonomia interno. Aruba a haya su status autonomo separa (conoci como 'Status Aparte') dia 1 di januari 1986, mientras Corsou y Sint Maarten a bira paisnan autonomo despues di e disolucion di Antia Hulandes dia 10 di october 2010. Nan autonomia ta wordo goberna door di e Statuut pa Reino Hulandes (*Statuut voor het Koninkrijk der Nederlanden*, 1954), un documento cu ta funciona como un cuadro constitucional pa Reino.

Conforme e Statuut, cada pais autonomo tin su propio constitucion, gobierno, parlamento y sistema huridico. Sinembargo, asuntonan relaciona cu defensa, nacionalidad, y relacionnan exterior ta wordo atendi na nivel di Reino.

### Autonomia condicional
Durante e pandemia di COVID-19, e tensionnan entorno e condicionnan pa yudansa financiero a trece na claridad e limitacionnan di autonomia riba nivel practico. Segun historiado Gert Oostindie, e paisnan di Caribe Hulandes ta enfrenta un “autonomia condicional” cu dependencia structural riba varios tereno, incluso den termino di soberania y gobernacion interno.. E termino “autonomia condicional” ta capta e paradox di soberania interno formal cu ta wordo mina pa dependencianan practico, particularmente ora sosten financiero ta condiciona na  aprobacion externo.